Trodde han var på ferie – fikk spillejobb på Slottsfjell
Festivalledelsen fikk den kjedelige beskjeden klokken 14 i formiddag om at den amerikanske rapperen Action Bronson ikke rakk flyet. Dermed hadde man en bookingutfordring til den største scenen. – Vi kontaktet Nora Collective, siden Unge Ferrari og Philip Emilio allerede skal spille på Kastellnatt,. Så vi spurte om de kunne gjøre en veldig mye større gig, sier presseansvarlig Silje Larsen Borgan til VG.Med i bilen til Tønsberg var også rapperen Arif, men han skulle ikke spille på Slottsfjell i år. Det ble det en endring på, forteller Arif til VG. – Vi fikk beskjeden omtrent klokka 15, på vei nedover i bil. Philip Emilio var gira for Kastellkonserten sin. Jeg tenkte dette er ferie, kanskje jeg gjør noen låter med gutta på Kastell, men det er ferie. Så viser det seg at jeg får litt feriepenger fra Slottsfjell også. – Jeg trodde det ikke først. Så jeg måtte inn på Spotify for å finne ut hvilke sanger jeg faktisk har gitt ut, og hvilke vi skulle gjøre, sier Arif som er svært fornøyd med mottakelsen i Tønsberg. – Publikum var helt sykt! Allerede før konserten stod de og ropte «Arif! Arif!» og «Ferrari, Ferrari!», men vi er på lag, publikum kan ikke battle om hvem de heier på, fleiper han.Ette konserten avslører Arif overfor VG at publikum fikk se debuten til et helt nytt boyband i Norge. – I dag var første gangen vårt boyband ER3CTIONZ viste seg for verden. Vi er Norges mest undervurderte boyband, inspirert av N’Sync, Backstreet Boys og de der. Det beste er å gjøre noe sammen, sier en fornøyd Arif. Larsen Borgan var trygg på at Arif kunne levere. – Arif hadde en av de beste konsertene i fjor, og de var sporty som sa ja. Det er ikke ofte artister som blir klare så kort tid før fyller kongescenen, sier hun.
Rapperen Arif fylte hovedscenen på Slottsfjell sammen med Unge Ferrari og Philip Emilio da amerikanske Action Bronson mistet flyet.